Man skiet kollega ‘per ongeluk’ doodArgieffoto ŉ 50-jarige man het na bewering sy 63-jarige kollega noodlottig gewond in ŉ skietvoorval Donderdagmiddag in Benoni aan die Oos-Rand. Kapt. Nomsa Sekele, woordvoerder van die Benoni-polisie, het Vrydag aan Maroela Media gesê die voorval het omstreeks 16:00 in ŉ voertuig, met vier insittendes, in Mowbraylaan plaasgevind. “Die slagoffer was saam met twee van sy kollegas en ŉ kind in die voertuig. Die mans werk almal vir die Benoni-taxivereniging,” het sy gesê. Die vier mense het in die stilstaande motor buite die onderneming gesit toe ŉ skoot afgegaan het. “Die man beweer dit was ŉ ongeluk. Sy kollega is op die toneel dood.” Die vermeende skieter is in hegtenis geneem op aanklagte van moord en die roekelose of nalatige hantering van ŉ vuurwapen in ŉ openbare plek. Die man is steeds in aanhouding en moet Maandag in die hof verskyn. Die oorledene se naam kan nog nie bekend gemaak word nie.